KIRJALLINEN KYSYMYS E-1398/00 esittäjä(t): Elisabeth Schroedter (Verts/ALE) komissiolle. Kirjallinen kysymys E-1510/99 (1.9.1999): Euroopan rakennerahastojen määrärahojen liikakäyttö maanteiden rakentamiseen viidessä entisen Itä-Saksan osavaltiossa ja Itä-Berliinissä (tavoitteeseen 1 kuuluvat Saksan liittotasavallan alueet).



Virallinen lehti nro 089 E , 20/03/2001 s. 0036 - 0038



KIRJALLINEN KYSYMYS E-1398/00 esittäjä(t): Elisabeth Schroedter (Verts/ALE) komissiolle (4. toukokuuta 2000) Aihe: Kirjallinen kysymys E-1510/99 (1.9.1999): Euroopan rakennerahastojen määrärahojen liikakäyttö maanteiden rakentamiseen viidessä entisen Itä-Saksan osavaltiossa ja Itä-Berliinissä (tavoitteeseen 1 kuuluvat Saksan liittotasavallan alueet) Komissio lupasi 7. lokakuuta 1999 antamassaan väliaikaisessa vastauksessa(1) ottaa kantaa kirjalliseen kysymykseeni vasta sitten, kun Saksa on toimittanut sille tavoitetta 1 koskevan suunnitelmansa. Tämä suunnitelma toimitettiin komissiolle vuoden 1999 lopulla. Komissio ei tästä huolimatta ole vastannut kirjalliseen kysymykseeni, mistä syystä esitän sen vielä kerran. Saksan liittotasavallan hallitus on päättänyt jakaa entisen Itä-Saksan osavaltioille rakennerahastoista AKR-varoja yhteensä huomattavat 3,4 miljardia Saksan markkaa perusinfrastruktuuria varten. Tästä summasta 2/3 suunnataan maantieliikenteeseen ja ainoastaan 1/3 rautatieliikenteeseen. Tämä on ristiriidassa seuraavien Euroopan parlamentin keskeisinä pitämien rakennerahaston periaatteiden kanssa: - tavoitteena tasapainoinen ja kestävä kehitys - tavoitteena työllisyyden parantaminen - tavoitteena ympäristönsuojelu ja ympäristön tilan parantaminen - eri liikennemuotojen välinen tasapaino - paikallisten kuljetusjärjestelmien ja erityisesti kansalaisverkoston huomioon ottaminen - tarpeellinen siirtyminen kestäviin liikennemuotoihin, millä autetaan yhteisöä täyttämään kasvihuonekaasujen vähentämistä koskevat tavoitteet - kumppanuusperiaate, jolla paikalliset ja alueelliset yhteisöt, työmarkkinaosapuolet ja ympäristöalan yhteistyötä tekevät otetaan mukaan ohjelmien suunnittelua koskevaan päätöksentekoon - lisäysperiaate, jonka mukaan rakennerahaston varoja ei saa väärinkäyttää kansallisen talousarvion menoerien kattamiseen. 1. Voiko komissio mielestään hyväksyä Saksan tavoitteen 1 alueiden kehityssuunnitelman havaittuine puutteineen? 2. Jos ei voi, niin millaista viivästymistä tämä aiheuttaa tavoitteen 1 alueiden kokonaissuunnitelmalle? 3. Mitä mieltä komissio on siitä, että huomattava osa perusinfrastruktuurin hankkeista koskee uusia rakennustöitä, vaikka Brandenburgin osavaltiota koskevassa väliarvioinnissa todetaan, että osavaltiolla on runsaasti maanteitä ja rautatielinjoja, mutta työllisyys on laskenut tuntuvasti? 4. Mitä mieltä komissio on eurooppalaisten periaatteiden noudattamisesta, jos AKR-varoja käytetään maantiehankkeisiin, jotka merkitsevät tuntuvia muutoksia suojeltavana pidettävään ympäristöön tai joita paikallisväestö selvästi vastustaa? 5. Mihin konkreettisiin toimiin komissio ryhtyy saadakseen Saksan liittotasavallan hallituksen noudattamaan rakennerahastoista annettuun asetukseen sisältyviä periaatteita? (1) EYVL C 170 E, 20.6.2000, s. 27. Michel Barnier'n komission puolesta antama vastaus (13. kesäkuuta 2000) Yhteisön tukikehyksessä (YTK) tavoitteen 1 mukaisille alueille Saksassa, jonka komissio hyväksyy lähiaikoina, todetaan, että liikenteen infrastruktuurissa kiinnitetään erityistä huomiota tehokkuuteen, eri liikennelajien väliseen tasapainoon, kestävyyteen ja infrastruktuurin saatavuuteen. Toimintalinjalle 2 infrastruktuurit myönnettyjen rakennerahaston varojen osuus Brandenburgissa (24 prosenttia) on samansuuntainen muiden osavaltioiden infrastruktuureille saamien varojen kanssa, jotka vaihtelevat 16 ja 33 prosentin välillä. Lisäksi toimintalinja 2 käsittelee liikenneinfrastruktuurin lisäksi myös taloudellista infrastruktuuria (esimerkiksi teollisuuslaitoksia), tutkimus- ja kehitys- (T&K) infrastruktuuria, koulutusinfrastruktuuria ja kaupunkien ja paikallisia infrastruktuureita. Brandenburgin liikenneinfrastruktuurin tuki keskitetään laadun parantamiseen sen sijaan, että rakennettaisiin uutta liikenneinfrastruktuuria, ja Brandenburgin liittämiseen Euroopan laajuisiin verkkoihin, mikä on myös yhteisön toimintalinja. Kestävän kehityksen noudattaminen on sisällytetty yleiseksi horisontaaliseksi ensisijaiseksi tavoitteeksi yhteisön tukikehyksessä ja sen vuoksi se koskee kaikkia YTK:n yhteydessä hyväksyttyjä toimenpideohjelmia. Siihen kuuluvat myös määräajat, joihin mennessä Saksan viranomaisten on toimitettava ehdotuksensa Natura 2000 -alueiden määrittelemiseksi. Toimenpiteet, joilla saattaa olla kielteisiä seurauksia Natura 2000 -ohjelman mukaisesti suojeltuihin alueisiin, suljetaan nimenomaan pois rakennerahastojen tuesta. Saksan viranomaiset sitoutuivat selvästi toteuttamaan kaikki tarvittavat toimenpiteet sen takaamiseksi, että yhteisön ympäristöä ja kestävää kehitystä koskevia säädöksiä noudatetaan. Näihin kuuluu erityisesti ympäristövaikutusten arviointia koskevat direktiivit. Jokainen rakennerahastoja koskeva komission päätös tehdään rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) perusteella. Tämä asetus sisältää myös säännökset itse asetuksen noudattamisen varmistamista koskevista säännöistä ja menettelyistä. (1) EYVL L 161, 26.6.1999.